Duisburg
Store norske leksikon,Geografi,Verdens geografi,Europa,Tysklands geografi
Duisburg er en by i Tyskland. Den ligger i delstaten Nordrhein-Westfalen, i Ruhrområdet, ved utløpet av elven Ruhr i Rhinen. Byen har 498 578 innbyggere (2020), og omfatter også de tidligere selvstendige kommunene Ruhrort (innlemmet 1905), Hamborn (1929) og Walsum (1975) på østre Rhin-bredd, og Homberg (1975) og Rheinhausen (1975) på vestre Rhin-bredd. Disse bydelene er fortsatt relativt selvstendige.
Ruhrort har verdens største innlandshavn, utbygd i perioden 1868–1908, som forbinder Rhinen med det omfattende norstyske kanalnettet. Frihavnen åpnet i 1990. Duisburg er Tysklands største senter for jern- og stålindustrien. De største produsentene er Thyssen-Krupp og Klöckner Werke. Øvrig industri omfatter maskinfabrikker, kjemisk industri, tekstilbedrifter, bryggerier og mer. I 1980- og 1990-årene ble store industrienheter slått sammen med andre (Krupp) eller nedlagt. Flere av de tidligere industriområdene ligger i dag brakk eller er omgjort til fritidsparker og/eller museer og gallerier.Byen hadde et universitet i perioden 1655–1818, som senere ble gjenopprettet i 1972. Byen huser operaen Deutsche Oper am Rhein i fellesskap med Düsseldorf. Av severdigheter kan man finne museer og en zoologisk hage med det største akvarium i vestlige Tyskland. Geografen Gerhardus Mercator er gravlagt i den gotiske Salvatorkirche (1400-tallet). Historikk Duisburg var kjent av romerne som Castrum Deutonis. I året 740 ble det kalt Diuspargum, som frankisk kongesete. Den fikk byrettigheter i 1129, og ble innlemmet i det daværende grevskapet Kleve i 1290. Byen var medlem av Hansaforbundet mellom 1407 og 1595, og ble sammen med resten av grevskapet innlemmet i Brandenburg i 1666.Byen så store ødeleggelser under religionskrigene på 1600-tallet, og var sete for et protestantisk universitet i perioden 1655–1818. Duisburg gjennomgikk en rask industrialisering etter 1880. Byen var okkupert av belgiske tropper 1921–1925, og ble kalt Duisburg-Hamborn melom 1929 og 1934. Den ble utsatt for store skader under andre verdenskrig. Les mer i Store norske leksikon Tyskland Tysklands geografi Nordrhein-Westfalen